Ռիտա Հանթեր

Բրիտանական կայսրության շքանշանակիր Ռիտա Հանթեր (), բրիտանացի դրամատիկ սոպրանո։

Կենսագրություն
Ծնվել է Անգլիայի Մերզիսայդ կոմսության Վոլասի քաղաքում։ Մանկության ընթացքում մյուզիք-հոլլի սիրահար նրա ծնողները երեխային տարել են այդ ժանրի ներկայացուցիչ վերջին արտիստների համերգներին։ Երգեցողություն սովորել է Լիվերպուլում Էդվին Ֆրենսիսի մոտ, հետագայում՝ Լոնդոնում Ռեդվերս Լևելինի ու Քլիվ Քերեյի մոտ։ 1957 թվականին միացել է «Սադլերս Վելս» օպերային ընկերությանը և երկու տարի դրա կազմում երգել երգչախմբում, որից հետո շրջագայության է մեկնել «Կառլ Ռոսա» օպերային ընկերության հետ։ «Countess of Munster Trust»-ի կողմից արժանացել է դրամաշնորհի, որը նրան հնարավորություն է տվել մեկ տարի ուսանել տիկին Էվա Թըրների մոտ, որից հետո վերադարձել է ընկերություն ու կատարել այնպիսի դերերգեր, ինչպիսիք են՝ Սենտան «Թռչող հոլանդացի» օպերայից, Մուսետան «Բոհեմ» օպերայից, Օդաբելան «<Աթթիլա» օպերայից, ֆատա Մոգանան «Սեր երեք նարինջների հանդեպ» օպերայից, Դոննա Աննան «Դոն Ժուան» օպերայից, Ամելիան «Պարահանդես-դիմակահանդես» օպերայից, Սանտուցան «Գեղջկական ասպետություն» օպերայից, Էլիզաբեթը «Դոն Կարլոս» օպերայից ու Լեոնարան «Տրուբադուր» օպերայից։

Ռիտա Հանթերին հիշելու են որպես 20-րդ դարավերջի լավագույն վագներյան սոպրանոներից մեկի, հատկապես «Նիբելունգի մատանին» շարքի բոլոր երեք Բրունհիլդաների կատարման համար։ Այդ բեմադրություններին ձայնագրությունները համարվում են առկաներից լավագույնները, թեև կատարումներն անգլերեն են։

1979 թվականի մի հարցազրույցում դժգոհություն է արտահայտել, որ ստիպված է նույն դերը երգել և՛ անգլերեն, և՛ այն լեզվով, որով օպերան սկզբնապես գրված է եղել։ «Ինձ համար չափազանց դժվար է նույն դերը սովորել տարբեր եզուներով։ Բառերը տարբեր են, և ստիպված ես լինում տարբեր տեղերում շունչ քաշել»։ Նաև հիշատակել է, որ Սանտուցայի դերեգը ստիպված է եղել սովորել անգլերեն երեք տարբեր թարգմանություններով ու իտալերենով։ Նրա կարծիքով իտալերենն ավելի հեշտ է սովորել ու հիշել, քան գերմաներենը

Մետրոպոլիտեն օպերայում դեբյուտը կատարել է 1972 թվականի դեկտեմբերի 19-ին «Վալկիրիա» օպերայով և ունեցել մեծ հաջողություն։ «Աստվածների մայրամուտը» օպերայից Բրունհիլդայի դերեգով հանդես է եկել Կովենտ գարդենում, որտեղ նաև կարճ ժամանակով ներկայացել է Սենտայի դերով։ 1975 թվականին Մետրոպոլիտեն օպերայում կատարել է «Վալկիրիա»՝ հանդես գալով Բիրգիտ Նիլսոնի հետ։

Վագներյան կատարումներով հանդես է եկել նաև Մյունխենի, Սիեթլի, Նյու Օռլեանի, Սան Ֆրանցիսկոյի ու Ուելսի ազգային օպերաներում։

Պարգևներ
1980 թվականին արժանացել է Բրիտանական կայսրության շքանշանի։

Ինքնակենսագրություն 
1981 թվականին տեղափոխվել է Սիդնեյ և անդամագրվել «Ավստրալիական օպերա» օպերային ընկերությանը։ «Սպասի՛ր, մինչև արևի փայլելը, Նելլի՛» վերնագրով նրա կենսագրականը հրատարակվել է «Հեմիշ Հեմիլթոն» բրիտանական տպագրատան կողմից 1986 թվականին։ Վախճանվել է 67 տարեկան հասակում Սիդնեյում 2001 թվականին։

Ծանոթագրություններ

Նշումներ
Forbes, Elizabeth, ‘Hunter, Rita Nellie (1933–2001)’, Oxford Dictionary of National Biography, online edition, Oxford University Press, Jan 2005 (accessed 30 June 2007)
'In Memoriam: Rita Hunter', The Musical Times, online edition Summer 2001 (accessed 30 June 2007)
Griffiths, Paul, 'Rita Hunter, 67, Soprano Skilled in Wagner', The New York Times, May 6, 2001 (accessed 23 March 2008)
Die Walküre cond. Reginald Goodall, Booklet of explanatory notes to item SLS 5063, (EMI, London 1976).

Արտաքին հղումներ
Rita Hunter Official website

 
1933 ծնունդներ
2001 մահեր
20-րդ դարի օպերային երգչուհիներ
Երաժիշտներ այբբենական կարգով
Սոպրանոներ